Diari Oficial de la Generalitat Valenciana


Sumari del DOGV 4357, del 15-10-2002 (2002/10809)

ORDE de 18 de setembre de 2002, de la Conselleria d'Agricultura, Pesca i Alimentació, per la qual s'adapta a la Llei Orgànica 1/2002, Reguladora del Dret d'Associació, l'Orde de 2 de novembre de 2001, per la qual es va regular la convocatòria de presentació i selecció de plans de desenrotllament rural en l'àmbit territorial de la Comunitat Valenciana, en el marc de la iniciativa comunitària Leader Plus.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/09/18/(2)/dof/vci/html**

### Dades del document

Número de DOGV
:   4357

Data del DOGV
:   15-10-2002

Secció del DOGV
:   I. DISPOSICIONS GENERALS

Número del document
:   2002/10453


Data del document
:   18-09-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * pla de desenvolupament agrícola
    * legislació
    * regió rural
    * desenvolupament rural
    * societat sense fins de lucre

ORDE de 18 de setembre de 2002, de la Conselleria d'Agricultura, Pesca i Alimentació, per la qual s'adapta a la Llei Orgànica 1/2002, Reguladora del Dret d'Associació, l'Orde de 2 de novembre de 2001, per la qual es va regular la convocatòria de presentació i selecció de plans de desenrotllament rural en l'àmbit territorial de la Comunitat Valenciana, en el marc de la iniciativa comunitària Leader Plus. [2002/10063]
  
A l'empara de les disposicions de la normativa comunitària vigent en matèria de desenrotllament rural i de conformitat amb ella, per mitjà de l'Orde de 2 de novembre del 2001, de la Conselleria d'Agricultura, Pesca i Alimentació, es va regular la convocatòria de presentació i selecció de plans de desenrotllament rural en l'àmbit territorial de la Comunitat Valenciana, en el marc de la iniciativa comunitària Leader Plus.
  
Mitjançant la Resolució de 19 de febrer del 2002, de la Conselleria d'Agricultura, Pesca i Alimentació, es van seleccionar plans de desenrotllament rural en el marc de la dita iniciativa comunitària Leader Plus. Esta resolució va ser publicada en el DOGV de 26 de febrer del 2002.
  
La posterior entrada en vigor de la Llei Orgànica 1/2002, de 22 de març, Reguladora del Dret d'Associació, aconsella que, per part d'esta administració i sense que això afecte de cap manera el resultat del procés de selecció al qual va posar fi l'avantdita resolució, s'establisca la via procedimental oportuna perquè les entitats associatives denominades «grups d'acció local», sobre les quals es vertebra la posada en pràctica d'esta iniciativa comunitària, adapten els seus estatuts a allò que regula la norma orgànica esmentada.
  
Així doncs, a estos efectes i en exercici de les competències conferides per l'article 35 de la Llei de Govern Valencià,
  
ORDENE
  
Primer
  
Queda redactat en els térmens següents l'article 4.2 de l'Orde de 2 de novembre del 2001, de la Conselleria d'Agricultura, Pesca i Alimentació, per la qual es va regular la convocatòria de presentació i selecció de plans de desenrotllament rural en l'àmbit territorial de la Comunitat Valenciana, en el marc de la iniciativa comunitària Leader Plus:
  
«2. Estes entitats associatives hauran de posseir els requisits següents per a la presentació dels plans:
  
a) Hauran d'estar compostes per persones jurídiques públiques i privades que constituïsquen un conjunt d'interlocutors equilibrat i representatiu del territori i els seus diferents sectors socioeconòmics.
  
b) Podran ser membres públics del grup d'acció local totes les entitats amb competències en la zona afectada pel pla.
  
c) Els membres privats del GAL hauran de representar el 50% dels drets de vot, tant en l'assemblea general com en la junta directiva de l'entitat. L'altre 50% correspondrà a drets de vot dels membres públics.
  
Tot associat tindrà dret a participar en les activitats de l'associació i en els òrgans de govern i representació, a exercir el dret de vot, així com a assistir a l'assemblea general, d'acord amb els estatuts.
  
d) A fi de garantir la representació en el GAL de tot el territori inclòs en el Pla, totes les entitats locals afectades que ho sol·liciten tindran dret a integrar-se com a membres de l'entitat. La procedència dels membres privats també haurà de respondre a una representació raonable de tot el territori.
  
e) El grup d'acció local comunicarà a la Direcció General de Relacions Agràries amb la Unió Europea, de la Conselleria d'Agricultura, Pesca i Alimentació, amb antelació suficient, la convocatòria de les reunions de l'assemblea general i de la junta directiva, on la Conselleria podrà enviar un representant amb veu però sense vot.
  
f) Qualsevol que siga la seua forma jurídica, els GAL mancaran estatutàriament de finalitats de lucre. A estos efectes, es considerarà que manquen de finalitats de lucre aquelles entitats que, encara que desenrotllen activitats de caràcter comercial, els beneficis que en resultaran s'invertisquen totalment en el compliment de les seues finalitats institucionals no comercials.
  
g) Els membres del GAL hauran de demostrar la seua capacitat de cooperar en la definició i l'aplicació d'una estratègia de desenrotllament del territori i la plena capacitat per a assumir les tasques encomanades, incloses les financeres, així com l'eficàcia dels mecanismes de funcionament i presa de decisions.
  
Segon
  
En el termini de dos mesos des de l'entrada en vigor de la present, els grups d'acció local hauran d'aportar una còpia dels estatuts de l'associació i del seu reglament de règim interior, degudament inscrits i adaptats segons el que expressa la nova redacció que per mitjà de la present orde es fa de l'article 4.2 de l'Orde de 2 de novembre del 2001, i segons també les disposicions de l'annex II. A).3 de tal Orde.
  
DISPOSICIÓ FINAL
  
Esta orde entrarà en vigor el sendemà de la seua publicació en el Diari Oficial de la Generalitat Valenciana.
  
València, 18 de setembre de 2002
  
La consellera d'Agricultura, Pesca i Alimentació


Còpia Permalink ELI